Document ID: /roh_data/filtered/fineweb-2-filterrobots_roh.jsonl.gz/37157

Historia
La vischnaunca da Sagogn schai sin 780 m.s.m. agl ur digl Uaul Grond e dalla Ruinaulta. Ensemmen cun 15 autras fa ella part dil cumin dalla Foppa giudem la Surselva. Sagogn ei in liug situaus agl ur dil traffic da transit ed ei tuttina datier da turissem ed economia. Cun ina surfatscha da 685 hectaras ei Sagogn ina vischnaunca relativamein pintga, cun ses 670 habitonts s`auda ella denton tier las grondas el cumin. Sagogn ha ina liunga historia. El 6avel tschentaner s.Cr existevan cheu dus vitgs ed in uclaun (Vitg dadens, Vitg dado ed Tuora) cun en tut quarter baselgias e capluttas. Radund 150 onns avon vevan missiunaris irics decidiu da viagiar vinavon naven da Sagogn anora per liung il Rein per arrivar a Mustér. Leu ha s. Sigisbert fundau igl eremitagi e la claustra benedictina. Da Sagogn enora han ils paders dau in`entschatta d`ina colonisaziun pli extendida dalla Surselva e dil Grischun. Il testamen dil uestg Tello- in descendent dalla famiglia feudala, dils Victorids-vala sco pli vegl document dil Grischun.
Excavaziuns archeologicas sillas ruinas dil casti da Schiedberg els onns 1965-1966 han purtau alla glisch objects custeivels e mussaments d`ina colonisaziun da varga 3000 onns. El temps mediaval fuva Sagogn il center dalla cuntrada el funs dalla valada dil Rein anteriur alla bifurcaziun viers sid e vest. Da Sagogn anora han ils feudals entschiet a baghegiar castials e fundar novas dinastias che han giu gronda influenza ella historia grischuna.
Duront 1000 onns ei Sagogn staus en concurenza cun Glion, sco center dalla regiun. Gia daditg schai il vitg agl ur digl Uaul Grond denton buca pli sper las rutas da transit dil traffic motorisau. Oz eis ei pli pacific a Sagogn. Quei considereschan ils hosps tuttavia buca sco factur negativ. Il cuntrari, igl ei in avantatg che carmala da far vacanzas e da guder il ruaus. Sagogn profitescha dil turissem d`unviern e da stad tras sias oreifras colligiaziuns culs loghens vischinonts Glion, Flem, Laax e Falera. La Ruinaulta e la plazza da golf ein duas attracziuns impurtontas dil turissem da stad.